รองนายกรัฐมนตรี สั่งทุกหน่วยงานขับเคลื่อนกลไกทั้งระบบ เร่งช่วยชาวสวนปาล์ม  ย้ำรัฐพร้อมช่วยเหลือในภาวะโควิด-19
รองนายกรัฐมนตรี สั่งทุกหน่วยงานขับเคลื่อนกลไกทั้งระบบ เร่งช่วยชาวสวนปาล์ม ย้ำรัฐพร้อมช่วยเหลือในภาวะโควิด-19พลตรี พัชร์ชศักดิ์ ปฏิรูปานนท์ ผู้ช่วยโฆษกประจำรองนายกรัฐมนตรี เปิดเผยว่า เมื่อพลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการนโยบายปาล์มน้ำมันแห่งชาติ (กนป.)ครั้งที่ 1/2563 ผ่านระบบ Video Conference ณ ห้องประชุม 301 ตึกบัญชาการ 1 ทำเนียบรัฐบาล โดยพลเอก ประวิตร กำชับกระทรวงพาณิชย์, กระทรวงพลังงาน ,กระทรวงเกษตรและสหกรณ์ ,กระทรวงอุตสาหกรรม ,กระทรวงมหาดไทย ,สำนักงานตำรวจแห่งชาติและหน่วยงานอื่นๆ ที่เกี่ยวข้อง ให้บูรณาการทำงาน ย้ำการป้องกันลักลอบนำเข้าผลปาล์มและน้ำมันปาล์ม ทุกช่องทาง และให้ 5 จังหวัดภายใต้ กนป. ประกอบด้วย ชุมพร สุราษฎร์ธานี นครศรีธรรมราช กระบี่ และพังงา  จะต้องขับเคลื่อนการบริหารงานอย่างต่อเนื่อง รวดเร็ว เร่งช่วยเหลือ ยกระดับรายได้ของพี่น้องเกษตรกรชาวสวนปาล์ม รองรับการฟื้นฟูทางเศรษฐกิจของประเทศและให้ประชาชนได้ใช้ผลผลิตจากปาล์มในราคาที่เหมาะสมในภาวะโควิด-19ที่ประชุม รับทราบสถานการณ์ปาล์มน้ำมันและน้ำมันปาล์ม ของตลาดโลกและภายในประเทศ ซึ่งได้รับผลกระทบจากสถานการณ์โควิด-19 ในภาพรวมที่ผ่านมา โดยตัวเลขการผลิต ความต้องการใช้และการส่งออกมีปริมาณลดลง ทั้งนี้ปัจจุบัน รัฐบาลไทยเริ่มมีการผ่อนปรนความเข้มงวดมาตรการป้องกันการระบาดของโควิด-19 ส่งผลให้ปริมาณความต้องการใช้มีเพิ่มมากขึ้น ทั้งปาล์มน้ำมันและน้ำมันปาล์มดิบ รวมทั้งน้ำมันปาล์มบรรจุขวด 1 ลิตร และรับทราบความคืบหน้าโครงการประกันรายได้เกษตรกรชาวสวนปาล์มน้ำมัน ตั้งแต่ 1 ตุลาคม 2562  ซึ่งได้ช่วยเหลือไปแล้วจำนวน 351,618 ครัวเรือน นอกจากนั้นได้เห็นชอบการกำหนดราคาปาล์มน้ำมันและน้ำมันปาล์มดิบ ซึ่งได้ผ่านมติร่วมกันของทั้ง 3 ฝ่าย ได้แก่ สมาคมโรงงานสกัดน้ำมันปาล์ม ,ผู้ประกอบการโรงงาน และผู้แทนเกษตรกร รวมทั้งได้เห็นชอบเกณฑ์กำหนดราคาน้ำมันปาล์มบรรจุขวด 1 ลิตร และเห็นชอบแนวทางการขับเคลื่อนกลไกบริหารจัดการเพื่อแก้ไขปัญหาปาล์มน้ำมันและน้ำมันปาล์มระดับจังหวัด